Title: กฎกระทรวง ว่าด้วยค่าตอบแทนของอนุกรรมการที่ไม่ได้เป็นข้าราชการประจำศูนย์ฟื้นฟูสมรรถภาพผู้ติดยาเสพติด พ.ศ. 2546

กฎกระทรวง

กฎกระทรวง
ว่าด้วยค่าตอบแทนของอนุกรรมการที่ไม่ได้เป็นข้าราชการ
ประจำศูนย์ฟื้นฟูสมรรถภาพผู้ติดยาเสพติด
พ.ศ. ๒๕๔๖[๑]

อาศัยอำนาจตามความในมาตรา ๕ และมาตรา
๑๒ วรรคสี่ แห่งพระราชบัญญัติฟื้นฟูสมรรถภาพผู้ติดยาเสพติด พ.ศ. ๒๕๔๕ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา  ๒๙ ประกอบกับมาตรา ๓๑
มาตรา ๓๕ มาตรา ๒๓๗ และมาตรา ๒๓๘ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงยุติธรรมออกกฎกระทรวงไว้
ดังต่อไปนี้

ข้อ ๑  ในกฎกระทรวงนี้
อนุกรรมการ หมายความว่า
อนุกรรมการในคณะอนุกรรมการฟื้นฟูสมรรถภาพผู้ติดยาเสพติดที่ไม่ได้เป็นข้าราชการประจำศูนย์ฟื้นฟูสมรรถภาพผู้ติดยาเสพติด

ข้อ ๒ 
ให้ประธานอนุกรรมการได้รับค่าตอบแทนเป็นเบี้ยประชุมรายครั้ง
ในอัตราครั้งละหนึ่งพันสองร้อยบาท แต่รวมกันแล้วไม่เกินเดือนละหนึ่งหมื่นสองพันบาท
ให้อนุกรรมการได้รับค่าตอบแทนเป็นเบี้ยประชุมรายครั้ง
ในอัตราครั้งละหนึ่งพันบาท แต่รวมกันแล้วไม่เกินเดือนละหนึ่งหมื่นบาท
ในกรณีที่อนุกรรมการทำหน้าที่ประธานในที่ประชุมในการประชุมครั้งใดให้มีสิทธิได้รับค่าตอบแทนในการประชุมครั้งนั้น
ในอัตราเดียวกับที่ประธานอนุกรรมการได้รับ

ข้อ ๓ 
ประธานอนุกรรมการหรืออนุกรรมการซึ่งเป็นข้าราชการ
พนักงานหรือลูกจ้างของหน่วยงานอื่นใดของรัฐ
ให้ได้รับค่าตอบแทนเป็นเบี้ยประชุมในอัตรากึ่งหนึ่งของอัตราตามที่กำหนดไว้ในข้อ ๒

ข้อ ๔  ค่าตอบแทนตามข้อ ๒
และข้อ ๓
ให้ได้รับเป็นรายครั้งเฉพาะครั้งที่มาประชุมและให้ได้รับเพียงครั้งเดียวในวันหนึ่งของการประชุมของคณะอนุกรรมการฟื้นฟูสมรรถภาพผู้ติดยาเสพติด

ให้ไว้ ณ วันที่ ๒๘ กุมภาพันธ์ พ.ศ. ๒๕๔๖
พงศ์เทพ  เทพกาญจนา
รัฐมนตรีว่าการกระทรวงยุติธรรม

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๑๒
วรรคสี่ 
แห่งพระราชบัญญัติฟื้นฟูสมรรถภาพผู้ติดยาเสพติด พ.ศ.
๒๕๔๕
บัญญัติให้อนุกรรมการในคณะอนุกรรมการฟื้นฟูสมรรถภาพผู้ติดยาเสพติดที่ไม่ได้เป็นข้าราชการประจำศูนย์ฟื้นฟูสมรรถภาพผู้ติดยาเสพติด
ได้รับค่าตอบแทนตามที่กำหนดในกฎกระทรวงจึงจำเป็นต้องออกกฎกระทรวงนี้

ศุภสรณ์ รุ่งโรจน์วุฒิกุล
อภิสิทธิ์ ไชยหาญ
ผู้จัดทำ

รัศศ์วรรณวลัย/ตรวจ
๔ กุมภาพันธ์ ๒๕๕๒

[๑]
ราชกิจจานุเบกษา เล่ม ๑๒๐/ตอนที่ ๑๗ ก/หน้า ๖/๒ มีนาคม ๒๕๔๖